Gedagte vir die dag: Jesus is betroubaarFoto: invertedculture.net God is nie ’n mens dat Hy sal lieg nie. (Numeri 23:19) Wie kan ons vertrou? In hierdie wêreld nie regtig enigiemand nie. Daar is egter Een wat betroubaar is. Sy Naam is Jesus. Hy doen altyd wat Hy belowe. Hy is volkome betroubaar. Baie van ons sal nie nou op die gevaarlike pad gestap het waarop ons ons wel bevind as ons maar net na sy raad geluister het nie. Hy praat met ons deur sy Woord en deur ander Christene. Met my persoonlik praat die Here deur die natuur en die natuurelemente. Hy bevestig telkens sy raad aan my. In Openbaring 3:8 sê die Here: “Ek ken jou handel en wandel. Kyk, Ek het ’n geopende deur voor jou gegee en niemand kan dit weer toemaak nie.” Die Here sê wanneer die deur voor jou oopgaan, moet jy daardeur stap. Wanneer die deur voor jou toegaan, moenie probeer om die deur oop te breek nie. So baie mense misluk omdat hulle hulle instink vertrou eerder as om na God se getroue Woord te luister. Numeri 23:19 sê verder: “Hy is nie ’n mens wat ‘ekskuus’ sal sê nie.” God hoef nie om verskoning te vra nie, want Hy maak nie foute nie. Hy kom sy beloftes na. Wanneer Hy sê: “Kom na My toe, almal wat moeg en swaar belas is en Ek sal vir julle rus gee,” kan jy vir seker weet Hy sal dit doen, maar ons moet dit doen volgens sy plan, volgens sy Woord, en nie volgens ons eie planne nie. Hoe waar is die woorde van hierdie spreekwoord nie: “As jy wind saai, sal jy ’n warrelwind maai.” Baie van ons roep uit: “Here, Here, hoekom het U my verlaat? Here, hoekom laat U toe dat ek hierdeur gaan? Here, waar was U toe ek na U geroep het?” En die Here antwoord: “Ek was die hele tyd hier, maar jy het nie op My vertrou nie. Jy het op iemand anders se raad vertrou en nou dra jy die gevolge daarvan.” Die goeie nuus is dat wanneer ons berou het, wanneer ons God vir sy vergifnis vra, kan ons altyd nuut begin. God se raad aan jou vandag is: Soek eers die koninkryk en die wil van God en dan sal Hy al die ander dinge vir jou byvoeg (Matt. 6:33).